tartuNLP/wikipedia-smugri-20251201 huggingface dataset:
Kuortaneen urheiluopisto

Kuortaneen urheiluopisto (vuoteen 1970 Pohjanmaan urheiluopisto) on vuonna 1950 perustettu, yksityisen Kuortaneen Urheiluopistosäätiön omistama urheiluopisto. Se sijaitsee Kantatie 66:n varrella Kuortaneen keskustan läheisyydessä Kuortaneenjärven rannalla. Kuortaneen urheiluopiston toiminta jakautuu hyvinvointi-, koulutus- ja valmennuskeskukseen sekä Sport Campiin, joita täydentävät palvelukeskuksen palvelut.
Opiston rehtorina on lokakuusta 2014 lähtien toiminut Tapio Korjus, joka jää eläkkeelle vuoden 2025 lopussa. Hänen seuraajakseen tulee moukarinheittäjänä ansioitunut Olli-Pekka Karjalainen. Urheiluopistosäätiön toimitusjohtajana on maaliskuusta 2014 lähtien toiminut Jussi Töyrylä.
Kuortaneen urheiluopiston alkuperäinen päärakennus, Eppula, korvattiin vuonna 2005 uudella päärakennuksella, jonka yhteyteen valmistui myös liikuntahotelli. Opiston alueella on lukuisia liikuntapaikkoja. Kuortanehallissa on 200 metrin juoksurata ja muut yleisurheilun suorituspaikat, ilma-aserata, kiipeilyseinä ja kuntosali. Lisäksi hallissa voi harrastaa esimerkiksi pallopelejä. Urheiluopiston alueella sijaitsevat myös jää-, uima-, keila-, golf-, urheilu- ja pallohallit sekä 16 tenniskenttää. Aholankankaan kangasmaastoissa on puolestaan lukuisia lenkkipolkuja.
Kuortaneen urheilulukio sijaitsee Kuortaneen urheiluopiston lähellä.
Rehtorit.
Kuortaneen urheiluopistolla on ollut neljä rehtoria:
Varikko (autourheilu)

Varikko on moottoriurheilussa kilpailualueen lähettyvillä sijaitseva paikka, jossa huolletaan ja korjataan ajoneuvoa. Varikolla on usein huoltohenkilökunnan tiloja ja kilpa-ajoneuvon säilytyspaikka. Joissakin kisoissa, kuten Formula 1 -sarjassa, varikolla käydään kesken kisaa muun muassa tankkaamassa ja vaihtamassa renkaita.
F1-varikko.
Henkilökunta.
Varikolla työskentelee pysähdyksen aikana useimmiten 21 työntekijää:
Varikkokäynti.
Varikkokäynnillä kuljettaja ajaa autonsa varikkosuoralle ja pysähtyy tarkoin määrättyyn kohtaan tallin pilttuun eteen. Mekaanikot yleensä vaihtavat autoon uudet renkaat ja suorittavat tankkauksen. Toisinaan, jos esimerkiksi auton siivissä on vikaa, ne vaihdetaan. Kun kaikki tarvittava on tehty, päämekaanikko nostaa kyltin ja kuljettaja palaa takaisin radalle. Yleensä normaali varikkokäynti kestää 6–10 sekuntia.
Ralliraita

Ralliraita on vuonna 2009 ensi-iltansa saanut suomalainen Markku Pölösen ralliaiheinen elokuva. Pääosissa esiintyvät muun muassa Olavi Uusivirta, Heikki Silvennoinen, Mika Nuojua, Peter Franzén ja Kai Hyttinen. Näiden lisäksi pienemmissä rooleissa nähdään muiden muassa Aake Kalliala, Sakari Kuosmanen, Satu Silvo ja Antti Virmavirta.
Musiikista vastaa Kotiteollisuus kappaleellaan ”Pää kylmänä”.
Juoni.
Autoista kaiken tietävä "Luumu" (Olavi Uusivirta) jää kiinni lukuisista autoryöstöistä. Vankilasta päästyään vanhemmat lähettävät hänet maalle - kauas autohoukutuksista. Luumun setä, "Sladi" (Heikki Silvennoinen) on autokoulunopettaja ja entinen rallikartanlukija. Luumu tutustuu myös Pekkariseen (Kai Hyttinen), joka on entinen huippukuski ja jolla nyt on oma rallitalli: Team SuSa. Team SuSa ja kilpailijatalli Torppo Star Team ajautuvat erimielisyyksiin ja päätyvät kisaamaan keskenään.
Helmut Rahn

Helmut Rahn (16. elokuuta 1929 Essen − 14. elokuuta 2003 Essen) oli saksalainen jalkapalloilija, joka pelasi keskikentällä. Hän voitti maailmanmestaruuden vuoden 1954 maailmanmestaruuskilpailuissa.
Ura.
Rahn aloitti uransa vuonna [938 Altenessen 1912 -nimisessä seurassa. Vuonna 1946 hän siirtyi SC Oeldeen, jossa hän teki yhteensä 41 maalia. Kaudella 1950−1951 Rahn pelasi Sportfreunde Katernbergissa. 
Rahnin uran menestyksekäin jakso sijoittuu vuosille 1951−1959, jolloin hän pelasi Rot-Weiss Essenissä. Hän voitti Saksan cupin vuonna 1953 ja Bundesliiga-mestaruuden 1955. Hän pelasi kauden 1959−1960 1. FC Kölnissä, josta hän siirtyi hollantilaiseen FC Twenteen.
Vuonna 1963 Rahn siirtyi takaisin Saksaan ja MSV Duisburgiin. Hän lopetti uransa vuonna 1965 polviongelmien takia. 
Rahn muistetaan ehkäpä parhaiten tasoitusmaalistaan 2–2 ja voittomaalistaan 3–2 loppuottelussa Unkaria vastaan vuoden 1954 maailmanmestaruuskilpailuissa. Kaikkiaan hän teki tuossa turnauksessa neljä maalia. Hän oli Saksan joukkueessa myös seuraavissa MM-kilpailuissa 1958, joissa Saksa sijoittui neljänneksi. Kyseisissä kisoissa Rahn teki Jugoslaviaa vastaan kymmenennen maalinsa maailmanmestaruuskilpailuissa ja hänestä tuli kolmanneksi eniten MM-maaleja tehnyt pelaaja Just Fontainen ja Sándor Kocsisin jälkeen ja ensimmäinen vähintään neljä maalia kaksissa eri kilpailuissa tehnyt pelaaja.
Yhteensä Rahn pelasi Länsi-Saksan maajoukkueessa 40 peliä ja teki niissä 21 maalia. Hänet tunnettiin myös lempinimellä "Der Boss" (pomo). Rahn kuoli kaksi päivää ennen 74-vuotispäiviään 14. elokuuta 2003 Essenissä.
Helmut Rahnin muistopatsas.
Rahnin muistolle pystytettiin 11. heinäkuuta 2004 50 vuotta "Bernin ihmeenä" tunnetun loppuottelun jälkeen muistopatsas Georg Melches Stadionin lähistölle, hänen mukaansa nimetyn tien varrelle.
Volker Beck (yleisurheilija)

Volker Beck (s. 30. kesäkuuta 1956 Nordhausen) on itäsaksalainen yleisurheilija ja 400 metrin aitajuoksun olympiavoittaja.
Beck voitti nuorten Euroopan-mestaruuskilpailuissa 1975 hopeaa 400 metrin aitajuoksussa ja kultaa 4 × 400 metrin viestijuoksussa. Vuonna 1977 hän voitti aitajuoksun Euroopan cupin finaalissa ja sijoittui maailmancupissa toiseksi sekä päälajissaan että aidattomalla 400 metrillä. Akillesjänneleikkaus piti hänet jonkin aikaa poissa huipulta, mutta talvella 1980 hän juoksi sisäradoilla 400 metriä hyvään aikaan 46,0 s ja koki seuraavana kesänä uransa huippuhetken Moskovan olympialaisissa.
Parhaat länsimaalaiset urheilijat olivat poissa Moskovan olympialaisista, ja 400 metrin aitajuoksusta puuttui muun muassa maailmanennätysmies Edwin Moses. Beck pääsi olympialaisten alkueristä helposti jatkoon ajalla 50,35 s ja voitti välieränsä edelleen vaatimattomalla ajalla 50,36 s. Loppukilpailu käytiin koleassa ja tuulisessa säässä. Beck juoksi ulommaista rataa ja nousi loppusuoralla muiden ohi voittoon. Hänen kultamitaliaikansa oli 48,70 s, ja isäntämaan Vasili Arhipenko hävisi hänelle 0,16 sekuntia. Toisen mitalinsa Beck sai 4 × 400 metrin viestistä, jossa hän ankkuriosuudella joutui päästämään 400 metrin juoksun olympiavoittajan, Neuvostoliiton Viktor Markinin niukasti edelleen. Itä-Saksan loppuaika oli 3.01,3 s ja eroa Neuvostoliittoon oli 0,2 sekuntia.
Vuonna 1981 Beck voitti vielä aitajuoksun Euroopan cupin finaalissa ja sijoittui maailmancupissa toiseksi mutta ei enää sen jälkeen menestynyt kansainvälisissä kilpailuissa.
Kuortaneen kirkko

Kuortaneen kirkko on Kuortaneen seurakunnan järjestyksessään toinen kirkko. Vaikka kirkon puuhamiehinä olivat Krister Gustav Åkerman ja nimismies Erik Björck, jäi rakennuslupa kirkolta ilmeisesti hakematta. Kirkon kuitenkin rakensi Antti Hakola ja se valmistui vuonna 1777. Ennen nykyistä kirkkoa lähes samalla paikalla sijaitsi vuonna 1654 rakennettu tornillinen pitkäkirkko.
Kuortaneen kirkko on useiden 1700-luvun loppupuolen kirkkojen tapaan puurakenteinen ja pohjaltaan ristinmuotoinen ristikirkko. Kirkossa on kaikkiaan 24 kulmaa ja istumapaikkoja on 1 200 ihmiselle. H. A. Barkmanin maalaama alttaritaulu kuvaa Jeesusta ristinpuulla. Olof Häggblad rakensi kirkon viereen kellotapulin 1837. 
Kuortaneen kirkko ympäristöineen kuuluu Suomen valtakunnallisesti merkittäviin rakennettuihin kulttuuriympäristöihin.
Manizales

Manizales on kaupunki Kolumbiassa ja Caldasin departementin pääkaupunki. Kaupunki sijaitsee Andien alueella sisämaassa. Kaupungin pinta-ala on 508 km² ja väkiluku on 414 349 asukasta (2005).
Kaupunki kolumbialaisen kahvin päätuotantokeskus (kaupungin virallinen motto kuuluukin suomeksi "Avoimien ovien kaupunki – maailman kahvipääkaupunki") ja tärkeä koulu- ja kulttuurikaupunki.
Waden puolustus

Waden puolustus on shakkiavaus, joka alkaa yleensä siirroilla:
1.d4 d6
2.Rf3 Lg4
Avaus voi transponoitua myös siirroista 1.Rf3 d6 2.d4 Lg4.
Avaus on nimetty brittiläisen kansainvälisen mestarin Bob Waden mukaan. Suurmestareista muun muassa Julian Hodgson, Michael Adams, Vlastimil Jansa ja Tony Miles ovat käyttäneet avausta.
Peli jatkuu Waden puolustuksessa yleensä siirroilla 3.c4, e4, e3 tai g3.
Recce

Recce tarkoittaa elokuva-alan ammattikielessä kuvauspaikkojen ennakkokatselmusta tulevien kuvausten kannalta. Sana tulee sanasta "reconnaissance" eli tiedustelu.
Reccen tarkoitus on, että kuvauspaikalla käydään läpi kaikki kuvaustilanteeseen liittyvät asiat, kuten kuvauspaikkajärjestelyt, kuvasuunnitelma, valaisutyöt, lavastus ja rekvisitointi sekä mahdolliset muut esille tulevat asiat kuten aikataululliset asiat tai työvoiman tarve.
Recceen osallituvat yleensä ohjaaja, kuvaaja, lavastaja, valaisija, järjestäjä, apulaisohjaaja sekä tuotantopäällikkö. Jokainen tekijä tekee oman reccemuistionsa katselmuksen perusteella, mutta vain apulaisohjaajan tai tuotantopäällikön muistio julkaistaan laajemmin työryhmän vastaaville tekijöille.
Recce on tärkeä osa tuotantoa, koska sen avulla tekijöille piirtyy tarkempi kuva halutusta lopputuloksesta sekä olosuhteista, joissa siihen tullaan pyrkimään.
Sadok Sassi

Sadok "Attouga" Sassi (, s. 15. marraskuuta 1945 Tunis, Tunisia) on entinen tunisialainen jalkapallomaalivahti. Hän pelasi koko uransa Tunisian pääsarjassa Club Africainissa. Sassi kuului myös uransa aikana Tunisian jalkapallomaajoukkueen vakiopelaajiin ja oli mukana vuoden 1978 jalkapallon MM-kisoissa, mutta loukkaantui juuri ennen avausottelua. Maajoukkueessa Sassi pelasi Tunisian jalkapalloliiton mukaan 110 ottelua, joka on myös maan ennätys.
Jalkapallouransa päätyttyä Sassi jatkoi töitä Club Africainin johtotehtävissä.
USS Constitution

USS Constitution on Yhdysvaltain laivaston puurunkoinen kolmimastoinen 44-tykkinen fregatti. Alus on yksi kuudesta Yhdysvaltain kongressin 27. maaliskuuta 1794 hyväksymästä fregatista. Alus on maailman vanhin "täydessä palveluksessa" oleva sota-alus. Britannian kuninkaallisella laivastolla nimellisesti palveluksessa oleva "HMS Victory" on kuitenkin "Constitutionia" vanhempi. "Victory" on kuitenkin pysyvästi sijoitettu kuivatelakalle, eikä se ole purjehduskelpoinen.
Valmistus.
Joshua Humphreyn suunnittelema alus tilattiin Edmund Harttilta Bostonista Massachusettsista, missä valmistuksesta vastasivat George Claghorn ja Samuel Nicholson. Se laskettiin vesille 21. lokakuuta 1797 ja nimettiin kunnianosoituksena Yhdysvaltain perustuslaille. Alus valmistui 23. heinäkuuta 1798 ensimmäisenä päällikkönään Samuel Nicholson.
Aluksen kolme mastoa keulamasto, isomasto ja mesaanimasto ovat korkeudeltaan 60, 67 ja 52,6 metriä. Mastojen kokonaispurjepinta-ala on 3 968 neliömetriä.
Palvelus.
"Constitution" osallistui 1798-1800 Yhdysvaltain ja Ranskan väliseen ns. "kvasisotaan", ensimmäiseen barbareskisotaan (1801-1805) ja vuoden 1812 sotaan.
Yhdysvaltain sisällissodassa alus oli Pohjoisvaltioiden koululaivana sijoitettuna Yhdysvaltain laivastoakatemiaan. Myöhemmin aluksesta tehtiin kelluva kasarmi ja poistettiin laivaston vahvuudesta.
Alus nimettiin 1. joulukuuta 1917 "USS Old Constitutioniksi," sillä nimi haluttiin vapauttaa uudelle taisteluristeilijä "USS Constitutionille", mutta sen tilaus peruttiin Washingtonin laivastosopimuksen seurauksena kesken rakennustöiden. Alkuperäinen "Constitution" sai nimensä takaisin 24. heinäkuuta 1925. Alus restauroitiin 1925 ja palautettiin 1935 nimelliseen palvelukseen. Myöhemmin alusta on korjattu 1970- ja 1990-luvuilla. Se jatkaa palveluksessa laivaston PR-tehtävissä. Vuodesta 2007 vuoteen 2010 "Constitution" oli telakalla korjattavana, jolloin vanhoja muutoksia purettiin ja alusta palautettiin kohti alkuperäistä asuaan.
Tunisian jalkapalloliitto

Tunisian jalkapalloliitto (, ) on tunisialaisen jalkapallon korkein järjestö, joka perustettiin 29. maaliskuuta 1957. Se on ollut FIFA:n ja CAF:n jäsen vuodesta 1960.
Historia.
Tunisiassa perustettiin ensimmäinen jalkapalloseura vuonna 1906, Tunis FC, joka muutti nimensä kuusi päivää myöhemmin muotoon Racing Club Tunis. Marraskuussa 1907 alettiin pelaamaan ensimmäistä kertaa Tunisian mestaruudesta viiden joukkueen sarjalla. Kolme isompaa seuraa olivat Racing Club, Football Club ja Sporting Club, sekä kaksi koulujoukkuetta Lycée Carnot ja Sadiki College. Tämän myötä varsinaista pääsarjaa alettiin kehittämään vuosien saatossa ja useampia seuroja alkoi syntymään. 1921 perustettiin Tunisian jalkapalloliiga, jota hallinnoi Ranskan jalkapalloliitto. Tunisian itsenäistyttyä 1956 perustettiin vuotta myöhemmin 29. maaliskuuta 1957 Tunisian jalkapalloliitto. Vanha sarja päättyi kauteen 1956–1957 ja tilalle tuli Division 1 nimellä tunnettu pääsarja, joka koostui 12 seurasta. Lisäksi alempi sarja Honor division jaettiin kolmeen lohkoon (pohjoinen, etelä ja keski). Myöhemmin kaudella 1998–1999 sarjasta tuli ammattilaissarja ja se muutettiin muotoon Ligue Professionnelle 1 lyhyemmin Ligue 1 Pro.
Puheenjohtajat.
1950-luku
1960-luku
1970-luku
1980-luku
1990-luku
2000-vuosikymmen
2010-luku
Van ’t Kruijsin avaus

Van ’t Kruijsin avaus on shakkiavaus, jossa valkea siirtää
1.e3
Avaus on nimetty Maarten van ’t Kruijsin mukaan. Hän oli shakin Alankomaiden mestari vuonna 1878. Avaus on epätavallinen ja harvoin pelattu, joten se luokitellaan ECO-järjestelmässä luokkaan A00.
1.e3 on valkean aloitussiirroista yhdenneksitoista suosituin. ChessGames.comin tietokannan Van ’t Kruijsin avauksen peleistä musta on voittanut noin 45 prosenttia valkean 35:tä vastaan.
Siirtoa ei voi kuitenkaan kutsua huonoksi, sillä 1.e3 ei luo valkean asemaan heikkouksia ja johtaa usein käänteiseen ranskalaiseen puolustukseen mustan vastatessa 1...e5, jolloin valkea pelaa tempon edellä. Toinen yleinen transponaatio on kuningatargambiittiin. Esimerkiksi jatkossa 1...d5 2.d4 e6 3.c4.
Avaus ei ole suosittu huippupelaajien keskuudessa, mutta esimerkiksi Pavel Blatny, Aron Nimzowitsch ja Bent Larsen ovat käyttäneet sitä. Myös Garri Kasparov pelasi 1.e3 Fritziä vastaan tarkoituksenaan saada ohjelma ulos avauskirjastostaan.
Wildeshausen

Wildeshausen () on Oldenburgin piirikunnan pääkaupunki, Ala-Saksin osavaltiossa, Saksassa. Asukkaita Wildeshausenissa oli 31. joulukuuta 2006 18 554 ja väestötiheys oli 207 as/km². Kaupungin pinta-ala on 89,47 neliökilometriä. Wildeshausenin pormestari on Dr. Kian Shahidi.
Wildeshausen sijaitsee Bundesstraße 213 -tien ja Bundesautobahn 1:n (A1) risteämäkohdassa. Lähimmät suuret kaupungit ovat Oldenburg noin 35 kilometrin päässä pohjoisessa, Bremen noin 40 km:n päässä koillisessa ja Osnabrück noin 90 km:n päässä etelässä.
Vuonna 2006 pidetyissä kunnallisvaaleissa Saksan kristillisdemokraattinen unioni (CDU) sai 13 paikkaa Wildeshausenin kunnanvaltuustossa. SPD sai kymmenen paikkaa, Wählergruppe neljä paikkaa, FDP kolme paikkaa ja Vihreät kaksi paikkaa.
Wildeshausenin ystävyyskaupunki on Ranskassa sijaitseva Evron.
Kaupunginosat.
Wildeshausen muodostuu seuraavista kaupunginosista ()
Torjuntasukeltaja

Torjuntasukeltaja on sotilassukeltaja, jonka tehtäviä ovat mm. erilaiset tarkastussukellukset. Sotilassukeltajien nimitykset vaihtelevat eri maissa ja ovat vaihdelleen eri aikakausina. Nimitys torjuntasukeltaja on ollut käytössä Suomessa.
Suomessa osa laivaston kouluttamista sukeltajista on nimitetty torjuntasukeltajiksi. Torjuntasukeltajien tehtäviä ovat mm. alusten ja satamapaikkojen tarkastukset. 
Torjuntasukeltajat on toisinaan virheelliseti sekoitettu työsukeltajiin. Laivaston työsukeltajat koulutetaan omalla kurssillaan. Kurssilla perehdytään pintailmalaitteiden käyttöön ja työsukellusmenetelmiin.
Kilpikonna-avaus

Kilpikonna-avaus on shakkiavaus, jota kuvaavat siirrot
1.e4 e5
2.Ld3
Valkean toinen siirto suojelee e4-sotilaan, mutta tukkii samalla oman d-sotilaansa. Tämän takia valkea usein sivustoi kuningatarlähettinsä. Avaus sijoitetaan ECO-koodistolla luokkaan C20. Avausta pidetään valkealle heikkona, eikä sitä näe huipputasolla. Avauksen harvinaisuudesta kertoo se, että ChessGames.comin tietokanta ei sisällä yhtään peliä, jossa avausta olisi käytetty.
Jet Airways

Jet Airways (IATA: 9W, ICAO: JAI, kutsukoodi: JET AIRWAYS) on intialainen lentoyhtiö, joka perustettiin vuonna 1993, ja pääsi aloittamaan kilpailun valtio-omisteista lentoyhtiötä Air Indiaa vastaan vuonna 1995, kun monopoliaseman Air Indialle vuodesta 1953 saakka taannut laki oli kumottu Intiassa vuonna 1994. Jet Airways on Bombay Stock Excangessä noteerattu pörssiyhtiö, jonka osakkeista suurin osa on intialaisen liikemiehen Naresh Goyalin määräysvallassa.
Yhtiöllä on 76 kohdetta eri puolilla maailmaa ja sillä on yhteensä 9 lentokonetta.
Etihad Airways osti 24 prosentin osuuden Jet Airwaysistä vuonna 2013.
Yhtiön solmukohtia ovat Chhatrapati Shivajin kansainvälinen lentoasema ja Indira Gandhin kansainvälinen lentoasema.
Laivasto.
Laivaston keski-ikä syyskuussa 2022 on 15,4 vuotta.
Termonfeckin

Termonfeckin () on kylä Louthin kreivikunnassa itäisessä Irlannissa. 
Kylässä sijaitsi keskiajalla luostari, joka perustettiin perimätiedon mukaan 600-luvulla. Luostari suljettiin Henrik VIII:n reformaation jälkeen 1540.
Termonfeckinin pääelinkeinoihin kuuluvat maatalous ja matkailu, erityisesti golfkurssit. Nähtävyyksiin kuuluvat 1400- tai 1500-luvulta peräisin oleva kolmikerroksinen tornilinna, hautausmaa muistomerkkeineen sekä vanha An Grianan -collegetalo. 
Kylän asukasluku vuonna 2002 oli 2 016 henkeä.
Kovasin

Kovasin eli hiomakivi, siera, on työkalu, jolla teroitetaan metallisia työkaluja, esimerkiksi puukkoja, kirveitä, talttoja, veitsiä ja viikatteita. Viikatteenteroituskovasin on nimeltään liippa.
Nykyisin useimmat hiomakivet tehdään synteettisesti alumiinioksidista, piikarbidista tai synteettisisestä timanttikerroksesta. Perinteisesti hiomakivet on tehty kuitenkin luonnonkivestä, kuten fylliitistä. Suomessa hiomakiviä eli kovasimia on louhittu muun muassa Längelmäellä yli 300 vuotta.
Työkaluja teroitettaessa kovasimen tulee olla märkä, käytön aikana sitä kostutetaan runsaalla vedellä.
Torre-hyökkäys

Torre-hyökkäys on shakkiavaus, joka alkaa yleensä siirroilla
1.d4 Rf6
2.Rf3 d5
3.Lg5
Toinen muoto avauksesta on
1.d4 Rf6
2.Rf3 e6
3.Lg5
Myös siirtojärjestykset voivat vaihdella.
Avaus on nimetty Carlos Torre Repetton mukaan. Huippupelaajista avausta on käyttänyt etenkin Jan Timman.
Avaus voi transponoitua useiksi eri avauksiksi, jos valkea pelaa varhaisen c4-siirron.
Kenzō Takada

Kenzō Takada (, 27. helmikuuta 1939 Himeji, Japani – 4. lokakuuta 2020 Neuilly-sur-Seine, Ranska) oli japanilainen muotisuunnittelija. Hän on hajuvesistään, ihonhoitotuotteistaan ja vaatteistaan kansainvälisesti tunnetun Kenzo-brändin luoja. Takada oli ensimmäinen japanilainen, joka teki läpimurtonsa Pariisin muotimaailmaan.
Kenzō Takada syntyi vuonna 1939 Himejissä Osakan lähellä. Hän kiinnostui muodista jo nuorena ja luki siskonsa lehtiä, joista häntä kiinnosti erityisesti ompeluneuvot. Hän opiskeli Koben yliopistossa, josta hän vastoin perheensä tahtoa jättäytyi pois.
Takada aloitti 1958 opinnot Tokion Bunkan muotikorkeakoulussa, joka oli vasta avannut ovensa miesopiskelijoille. Takada oli innostunut erityisesti ranskalaisesta muotisuunnitelija Yves Saint-Laurentista. Häntä kannusti myös Pariisissa opiskellut opettajansa. Takada muutti Ranskaan vuonna 1965. Hän ajatteli ensin viettävänsä siellä kuutisen kuukautta, mutta hän jäi sinne pysyvästi tavattuaan siellä kumppaninsa Xavier de Castellan. 
Ranskassa Takadalla oli aluksi sopeutumisvaikeuksia. Hän yritti saada paikkansa muotimaailmasta, hän kävi muotinäytöksissä, hankki kontakteja mediaan ja myymällä hahmotelmia. Takadan ensimmäiset kokeilut alkoivat vasta, kun hänellä oli varaa ostaa materiaaleja kirpputorilta. Suurin osa materiaaleista oli peräisin hänen isoäitinsä ompelukorista. Takada sai aikaan useita rohkeita kankaita joista tehdä vaatteita.
Takada alkoi menestyä vuonna 1970; vuoden aikana hän piti ensimmäisen muotinäytöksenä Vivienne Galleryssä, avasi ensimmäisen kauppansa Jungle Japin ja yksi hänen malleistaan oli "Elle"-lehden kannessa. Hänen mallistojaan esitettiin vuonna 1971 New Yorkissa ja Tokiossa. Seuraavana vuonna hän voitti Fashion Editor Club of Japanin palkinnon. Vuosina 1978 ja 1979 hän piti näytöksiään sirkusteltoissa ja ratsasti itse näytöksen lopussa elefantilla. 
Takadan ensimmäinen miesten mallisto julkaistiin vuonna 1983, ja hänen ensimmäistä hajuvettänsä Kenzo Kenzo alettiin myydä vuonna 1988. Takada myi vuonna 1993 muotitalonsa ranskalaiselle luksusmerkille LVMH:lle. Takada ilmoitti jäävänsä eläkkeelle vuonna 1999 ja jätti apulaisensa huolehtimaan muotitalostaan. Vuonna 2005 hän kuitenkin jatkoi suunnittelua esittelemällä Gokan Kobon ("Viiden aistin työpaja"), johon kuuluu ruokailuvälineitä ja huonekaluja.
Takada kuoli lokakuussa 2020 Neuilly-sur-Seinen Pariisin amerikkalaisessa sairaalassa covid-19-tautiin.
Tarraschin puolustus

Tarraschin puolustus on shakkiavaus, joka alkaa yleensä siirroilla
1.d4 d5
2.c4 e6
3.Rc3 c5
Valkea pelaa usein ensin 3.Rf3, mutta siirtää jälkeenpäin Rc3, jolloin avaus transponoituu Tarraschin puolustukseksi. Tarraschin puolustus on torjutun kuningatargambiitin muunnelma. Se on nimetty Siegbert Tarraschin mukaan.
Valkean ylivoimaisesti suosituin jatko on 4.cxd5, mutta myös siirtoja 4.e3 ja 4.Rf3 pelataan.
Lyönnin jälkeen peli jatkuu yleensä 4...exd5 5.Rf3 Rc6 6.g3. Toinen vaihtoehto mustalle on 4...cxd4.
Shakkiolympialaiset 1996

32. shakkiolympialaiset oli FIDE:n järjestämä tapahtuma, joka koostui avoimesta ja naisten turnauksesta. Shakkiolympialaiset käytiin 15. syyskuuta – 2. lokakuuta 1996 Jerevanissa, Armeniassa. 
Yleistä.
Molemmat turnaussarjat virallisti kansainvälinen tuomari Alesha Hatšatrian (Armenia). Joukkueet pelasivat 14 kierrosta sveitsiläisen systeemin mukaan; avointa sarjaa pelattiin neljällä pöydällä samaan aikaan, kun taas naisten sarjaa pelattiin kolmella pöydällä.
Avoin turnaus.
Avoimeen sarjaan osallistui 114 joukkuetta edustaen 111 valtiota; Armenia isäntänä pelasi kolmella joukkueella, kun taas Kansainvälinen pistekirjoituksen shakkijärjestö pelasi yhdellä joukkueella.
Naisten turnaus.
Naisten sarjaan osallistui 74 joukkuetta edustaen 72 valtiota; Armenia isäntänä pelasi kahdella joukkueella, kun taas Kansainvälinen pistekirjoituksen shakkijärjestö pelasi yhdellä joukkueella.
Symmetrinen puolustus

Symmetrinen puolustus on shakkiavaus, joka alkaa yleensä siirroilla
1.d4 d5
2.c4 c5
Avaus esiintyi ensimmäisen kerran Alessandro Salvion kirjoittamana vuonna 1604. Avausta kutsutaan myös nimellä itävaltalainen puolustus sitä tutkineiden itävaltalaisten Hans Haberditzin, Hans Müllerin ja Ernst Grünfeldin mukaan.
2...c5 on mustan vasta kahdeksanneksi suosituin vastaus valkean toiseen siirtoon ja antaakin valkealle tilastollisesti voiton 60 prosentissa peleistä. Valkean suosituin jatko on pelata 3.Rf3, mikä voi johtaa avauksen transponoitumiseen Tarraschin puolustukseksi.
Valkean toinen mahdollisuus on pelata 3.cxd5, jolloin mustan ei kannata vastata 3...Dxd5, koska jatkot 4.Rf3 cxd4 5.Rc3 Da5 6.Rxd4 ja 5...Dd8 6.Dxd4 Dxd4 7.Rxd4 antavat valkealle ison kehitysedun. Mustalle suositellaan sen sijaan jatkoa 3...Rf6 tarkoituksena lyödä d5-sotilas ratsulla. Mahdollisia jatkoja ovat esimerkiksi 4.Rf3 cxd4 5.Rxd4 Rxd5 6.e4 Rc7 ja 4.e4 Rxe4 5.dxc5 Rxc5 6.Rc3 e6.
Shakkiolympialaiset 2002

35. shakkiolympialaiset käytiin 25. lokakuuta – 11. marraskuuta 2002 Bledissä, Sloveniassa. Miesten turnauksessa oli 136 joukkuetta ja naisten sarjassa 92 joukkuetta. Tuomari oli Geurt Gijssen (Alankomaat).
Säännöt.
Turnauksessa pelattiin 14 kierrosta sveitsiläisellä systeemillä.
Lopputulokset.
Kokonaisvoitto.
Nona Gaprindashvili -palkinto annetaan maalle, jonka keskimääräinen sijoitus on paras miesten ja naisten sarjassa. Venäjä voitti vuoden 2002 palkinnon.
Kuusi parasta
Valko-Venäjän rupla

Valko-Venäjän rupla (, ) on Valko-Venäjän rahayksikkö, jonka kansainvälinen valuuttakoodi on BYN. Heinäkuun 1. päivänä 2016 käyttöön tuli uusi Valko-Venäjän rupla, joka korvaa aiemman suhteessa 1:10 000.
Historia.
Valko-Venäjän neuvostotasavallalla oli muiden neuvostotasavaltojen tapaan käytössä Neuvostoliiton rupla. Itsenäistymisen jälkeen oma setelistö otettiin käyttöön toukokuussa 1992. Alkuvaiheessa setelistössä oli myös yhtä ruplaa pienempiä setelejä; rupla jakautui 100 Valko-Venäjän kopeekkaan. 
Inflaatio oli voimakasta, joten vuosien kuluessa setelistöön lisättiin uusia nimellisarvoltaan suuria seteleitä. Kehityksen viedessä superinflaatioon vuonna 1999, käyttöön otettiin jo yhden ja viiden miljoonan ruplan setelit. Vuonna 2000 tehtiin rahauudistus, minkä seurauksena vanha, itsenäisyyden alkuvuosien setelistö poistui käytöstä vuonna 2001.
Ensimmäinen rupla 1992–1999.
Vuonna 1992 laskettiin liikkeelle 50 kopeekan, 1, 3, 5, 10, 25, 50, 100, 200, 500, 1 000 ja 5 000 ruplan setelit. Inflaation takia jouduttiin sarjaan lisäämään 20 000 ruplan seteli 1994, 50 000 ruplaa 1995, 100 000 ruplaa 1996, 500 000 ruplaa 1998 ja lopuksi vuonna 1999 jouduttiin ottamaan käyttöön yhden ja viiden miljoonan ruplan setelit.
Toinen rupla 2000–2016.
Vuonna 2000 laskettiin liikkeelle 1, 5, 10, 20, 50, 100, 500, 1 000 ja 5 000 ruplan setelit. Myöhemmin 2001 sarjaan lisättiin 10 000, 20 000 ja 50 000 ruplan setelit. Vuonna 2005 lisättiin vielä 100 000 ja 200 000 ruplan setelit. Vaihtokurssi ensimmäiseen ruplaan on 1 uusi rupla = 1 000 vanhaa ruplaa
Kolmas rupla 2016–.
Heinäkuussa 2016 liikkeelle laskettiin uusi Valko-Venäjän rupla, vaihtokurssi vanhaan ruplaan on 1 uusi rupla = 10 000 vanhaa ruplaa. Molemmat ruplat olivat käytössä rinnakkain vuoden loppuun asti. Ensimmäistä kertaa Valko-Venäjä otti kolikot käyttöön arvoiltaan 1, 2, 5, 10, 20 ja 50 kopeekkaa sekä yhden ja kahden ruplan kolikot. Seteleitä on seitsemän 5, 10, 20, 50, 100, 200 ja 500 ruplaa. Seteleissä on vuosiluku 2009 vuoden 2016 sijaan, joka johtuu siitä, että alun perin uusi rupla piti laskea liikkeelle jo vuonna 2009. Kolikoiden tyyli muistuttaa etäisesti eurokolikoita.
Vuoden 2016 rahauudistus.
Heinäkuun 1. päivänä 2016 julkaistiin kolikot yhdestä kopeekasta kahteen ruplaan (1, 2, 5, 10, 20 ja 50 kopeekkaa sekä 1 ja 2 ruplaa) sekä setelit viidestä viiteensataan ruplaan (5, 10, 20, 50, 100, 200 ja 500 ruplaa).
Uusi, 2016 käyttöön otettava (”vuoden 2009 suunnitelman mukainen”) raha ja aiempi (”vuoden 2000 rahauudistuksen mukainen”) setelistö, ovat käytössä maksuvälineinä Valko-Venäjällä samanaikaisesti 1. heinäkuuta vuoden loppuun asti tämän välisenä aikana edellä esitetty muuntosuhdetta (1:10 000, eli vanhasta rahasta ”otetaan neljä nollaa pois”) soveltaen. Vuosina 2017–2019 voi vuoden 2000 rahauudistuksen mukaista rahaa vaihtaa ilman lisämaksua Valko-Venäjän pankeissa ja luottolaitoksissa rahauudistuksen 2016 mukaiseksi rahaksi. Tämän jälkeen, vuosina 2020–2021 vanhentuneita 2000 rahauudistuksen mukaisia seteleitä voi vielä vaihtaa uudeksi rahaksi Valko-Venäjän kansallispankissa.
Suurmestareiden yhdistys

Suurmestareiden yhdistys () oli Garri Kasparovin ja liikemies Bessel Kokin yhdessä muutamien muiden suurmestareiden kanssa perustama shakkiyhdistys, jonka tarkoitus oli ajaa ammattipelaajien etuja shakkipolitiikassa. GMA perustettiin 1986 Dubain shakkiolympialaisten yhteydessä.
1990 järjestön sisällä syntyi riita sen asemasta Kansainväliseen shakkiliittoon FIDE:en nähden, Kasparovin tukijoineen kannattaessa suurempaa riippumattomuutta. FIDE:n kanssa tehtävästä sopimuksesta käydyssä äänestyksessä hävinnyt Kasparov luopui puheenjohtajuudestaan ja GMA:n ristiriitojen sävyttämä alamäki alkoi. 
1993 Kasparov ja englantilainen, GMA:n viimeinen puheenjohtaja Nigel Short päättivät pelata MM-ottelunsa FIDE:n ulkopuolella ja perustivat uuden yhdistyksen nimeltä PCA (). Tuolloin GMA oli Kasparovin mukaan jo "enimmäkseen romahtanut". PCA:n toiminta loppui 1996 ja edellisten nykyinen vastine on Ranskassa 2003 perustettu "Association of Chess Professionals" ACP.
Kivimuurihyökkäys

Kivimuurihyökkäys on shakkiavaus ja systeemi valkealle pelaajalle. Systeemiin kuuluvat valkean siirrot d4, e3, f4 ja c3. Usein valkea pelaa vielä siirron 5.Ld3. Siirtojen järjestys voi vaihdella.
Valkean strategiana avauksessa on pelata kuningasratsu siirroilla Rf3-e5 keskelle lautaa, edetä g-sotilaalla ajamaan mustan ratsu pois f6:sta sekä joskus uhrata lähetti linnoittautuneen mustan h7-sotilaaseen tuoden samalla raskaat upseerit hyökkäykseen h-linjan kautta.
Musta voi pelata "kivimuuripuolustusta" hollantilaisessa puolustuksessa, jolloin hän asettaa sotilaansa vastaaville paikoille (c6-d5-e6-f5).
Koska kivimuurihyökkäys on enemmän systeemi kuin avaus, sitä on vaikea luokitella ECO-koodistolla. Se voikin saada hyvin erilaisia koodeja riippuen mustan siirroista.
Ń

Ń (ń) on kirjain, jota käytetään puolan kielessä. Se ääntyy (IPA). Se ääntyy samalla tavalla kuin tšekin ja slovakian ň, serbokroatian "nj", katalaanin ja unkarin "ny" sekä espanjan "ñ".
Juha Lehtola

Juha Erkka Veikka Lehtola (s. 3. kesäkuuta 1966 Tampere) on suomalainen teatteri- ja elokuvaohjaaja sekä käsikirjoittaja.
Lehtola aloitti uransa käsikirjoittajana televisioelokuvalla "Paratiisin kahleissa" (1989). Sen jälkeen hän on käsikirjoittanut erityisesti Matti Ijäksen ohjaamia elokuvia kuten "Johanneksen leipäpuu" (1993) ja "Pala valkoista marmoria" (1998). Lehtolan käsikirjoittama, ohjaama ja kuvaama lyhyt televisiodokumentti "Suomalainen elokuvaohjaaja: Matti Ijäs" esitettiin 2010 Yle Teemalla.
Teatteriin Lehtola on kirjoittanut muun muassa näytelmän "Loppuun asti lystikkäät", jota esitettiin Tampereen Työväen Teatterissa syksyllä 2007. 
Lehtolan ensimmäinen elokuvaohjaus oli televisiolle tuotettu, Venla-palkittu "Nainen kedolla" (2003), jonka hän itse myös käsikirjoitti. Lehtolan ohjaama kolmiosainen televisiosarja "Rakkauden nälkä" (2007) perustui Matti Yrjänä Joensuun rikosromaaniin "Harjunpää ja rakkauden nälkä" (1993). 
Elokuussa 2014 ensi-iltaan tuli Lehtolan käsikirjoittama ja ohjaama kokoillan elokuva "Aikuisten poika", joka päähenkilö on vanhempansa auto-onnettomuudessa menettänyt poika.
Vuonna 2018 Lehtola ohjasi kokoillan elokuvan Ihmisen osa, jonka hän käsikirjoitti yhdessä Kari Hotakaisen kanssa.
Vuonna 2021 TV1 esitti tv-sarjan Sisäilmaa, jonka Lehtola käsikirjoitti yhdessä Tiina Lymin kanssa.. 
Lehtolan veli on kolumnisti Jyrki Lehtola, ja hänen isänsä oli kulttuurijournalisti Erkka Lehtola.
Matthias Merz

Matthias Merz (s. 1. helmikuuta 1984) on sveitsiläinen suunnistuksen maailmanmestari.
Merz menestyi suunnistajana jo nuorten sarjoissa. Vuonna 2002 hän voitti juniorien MM-kilpailuissa Alicantessa kultaa viestissä. Seuraavana vuonna Põlvan MM-kilpailuissa hän voitti kultaa lyhyellä matkalla, hopeaa normaalimatkalla ja pronssia viestissä. Viimeisenä juniorivuotenaan 2004 hän voitti Gdańskin MM-kilpailuissa kultaa normaalimatkalla, hopeaa keskimatkalla ja pronssia viestissä.
Ensimmäisen kerran Merz kilpaili aikuisten MM-kilpailuissa Västeråsissa 2004 ja sijoittui sekä sprintissä että keskimatkalla kahdeksanneksi. Viestijoukkueen hän toi ankkurina maaliin yhdeksäntenä. Aichin MM-kilpailuissa 2005 hän ei selviytynyt henkilökohtaisilla matkoilla kymmenen parhaan joukkoon mutta juoksi avausosuuden viestissä, jossa Sveitsi saavutti pronssia. Vuosi 2006 ei tuonut suurempaa menestystä. Kiova MM-kilpailuissa 2007 hän saavutti sprintissä hopeaa hävittyään Ranskan Thierry Gueorgioulle 0,9 sekuntia, mutta pitkällä matkalla hän voitti kultaa yli 3,5 minuutin erolla Venäjän Andrei Hramoviin. Viestissä hän juoksi ankkuriosuuden ja tuli maaliin viidentenä.
Ventspilsin EM-kilpailuissa 2008 Merz saavutti viestissä hopeaa sekä sijoittui pitkällä matkalla neljänneksi ja sprintissä 13:nneksi. Saman vuoden MM-kilpailuissa Olomoucissa hän saavutti viestissä pronssia sekä sijoittui pitkällä matkalla viidenneksi ja sprintissä 23:nneksi. 
Avoimen Pohjoismaiden mestaruuden Merz voitti vuonna 2007 sprintissä, pitkällä matkalla ja viestissä. Hän edustaa ruotsalaista OK Tisarenia ja kotimaassaan OLG Rymenzburgia.
Lepinjärvi

Lepinjärvi () on Karjaalla Raaseporissa sijaitseva järvi, jolla pesii noin sata lintulajia. Järvi on muuttolintujen levähdysalue. Järven rannalla on kaksi lintutornia. Valtatie 25:n tuntumassa lähellä järveä on rautakautisia muinaisjäännöksiä Stora näsetillä ja Lilla näsetillä. Vuonna 2014 siellä tehtiin arkeologisia kaivauksia. Ne paljastivat Morbyn keramiikkaa ja peltoviljelystä todistavia auranjälkiä. Kosteikkokasveilla syötettyjen kotieläinten lantaa käytettiin pellon lannoittamiseen. Viljelyn ohella alueen asukkaat ovat keränneet luonnonkasveja, kuten pähkinää, mukulaleinikkiä ja katajaa.
Hangon ja Tammisaaren lintuvedet

Hangon ja Tammisaaren lintuvedet on 55 196 hehtaaria laaja kosteikkojensuojelualue, joka sijaitsee Hangon ja Raaseporin alueilla. Se kuuluu Suomen Ramsarin sopimuksella suojelemiin alueisiin. Alueen hoitoa ja käyttöä suunnittelee Metsähallitus.
Alueeseen kuuluu sekä merialueita että ulko- ja sisäsaaristoa. Hankoniemen eteläreunalla on hietikkoisia poukamia ja pieniä saaria, jotka ovat erityisen tärkeitä lintuvesiä. Siellä tavataan tyllejä, nuolihaukkoja ja pikkutikkoja.
Angrboda

Angrboda () "surun tuoja" on muinaisen skandinaavisen mytologian jääjätitär, joka asui Niflheimissä. Hänen miehensä oli Loki-jumala. Angrboda on kolmen hirviön äiti, sillä hän sai Lokin kanssa kolme jälkeläistä. Nämä jälkeläiset ovat Jörmungandr (Midgårdin jättiläiskäärme), Fenris-susi ja Helheimin valtiatar Hel. Nämä kuuluivat muinaisen Skandinavian kamalimpiin taruolentoihin, ja Angrbodan nimi "surija" tai "surun tuoja" liittyy luultavasti siihen, että hänen poikansa tappavat Odinin ja Torin Ragnarökissa. Angrbodaa kuvataan rumana ja muodottomana. Tämän takia joissakin kuvauksissa hänen tytärtään Heliä kuvataan osittain rumana ja muodottomana. 
Angerbodaa ei oikeastaan mainita muissa lähteissä kuin lasten syntymissä. On kuitenkin olemassa käsitys, että Valanin ennustuksessa mainittu jättiläisnainen, jonka sanotaan asuvan Järnskogenissa ja synnyttävän Fenris-sudelle joko sukulaisia ​​tai lapsia tulkinnasta ja käännöksestä riippuen, on Angerboda. Valas, jolle Odin puhuu runossa "Balderin unet", saattaa olla myös Angerboda, sillä Oden kutsuu häntä "kolmen noidaksi". Kolme ja yhdeksän on kuitenkin toistuva luku norjalaisessa mytologiassa, joten asiasta ei ole varmuutta. 
Viktor Rydbergin "Fädernas Gudasaga:"ssa Angrboda on sekoitettu noita Gullveigin kanssa.
Stauntonin gambiitti

Stauntonin gambiitti on shakkiavaus, joka alkaa normaalisti siirroilla
1.d4 f5
2.e4
Toinen siirtovaihtoehto on transponoituminen Fredin puolustuksesta (1.e4 f5). Tämä on tosin todella harvinaista, sillä valkea saavuttaa ison edun lyömällä mustan f-sotilaan siirrolla 2.exf5.
Stauntonin gambiitti on nimetty brittiläisen shakinpelaajan Howard Stauntonin mukaan. Staunton käytti avausta muun muassa pelissään Bernhard Horwitzia vastaan vuonna 1846.
Stauntonin gambiitti on valkean kuudenneksi suosituin vastaus hollantilaiseen puolustukseen. Siirron 2.e4 ideana on uhrata sotilas ja käyttää hyväksi mustan kuningassivustan heikkoutta, etenkin f-sotilaan puuttumista.
Musta voi hylätä gambiitin siirtymällä siirrolla 2...d6 Baloghin puolustukseen tai siirrolla 2...e6 Kingstonin puolustukseen. Nämä vaihtoehdot eivät kuitenkaan ole yhtä suosittuja kuin gambiittisotilaan vastaanottaminen.
Hyväksytyssä jatkossa valkea jatkaa useimmiten 3.Rc3, mutta myös varhainen f3 on mahdollinen. Avauksen pääjatko on 3.Rc3 Rf6 4.Lg5. Jatkoon sisältyy ansa, jos musta koittaa säilyttää sotilaansa hän jää lopulta itse sotilaan tappiolle: 4...d5? 5.Lxf6 exf6 6.Dh5+ g6 7.Dxd5 Dxd5 8.Rxd5 ja valkea voittaa sotilaan ratsuhaarukalla. Parempi jatko mustalle onkin esimerkiksi 4...Rc6 5.d5 Re5 6.Dd4 Rf7 tai 4...Rc6 5.Lxf6 exf6 6.Rxe4, jolloin valkea saa sotilaan takaisin, mutta mustalla on lähettipari ja varma asema.
Michael Spears

Michael Spears (s. 28. joulukuuta 1977 Etelä-Dakota) on yhdysvaltalainen näyttelijä.
Spears on sukujuuriltaan Amerikan alkuperäisasukas joka vietti lapsuutensa Lower Brule Sioux -reservaatissa ja puhuu lakotaa. Hän aloitti näyttelemisen 13-vuotiaana elokuvassa "Tanssii susien kanssa". Hänellä on veli Eddie Spears joka on myös näyttelijä.
Eddie Spears

Eddie Spears (s. 29. marraskuuta 1982) on yhdysvaltalainen näyttelijä. Hän on sukujuuriltaan intiaani ja hän puhuu lakotaa. Hänen isoveljensä Michael Spears on myös näyttelijä, ja hän aloitti tämän jäljissä näyttelemisen jo 10-vuotiaana.
Damme (Saksa)

Damme on kaupunki Vechtan piirikunnassa, Ala-Saksin osavaltiossa, Saksassa. Kaupungin asukasluku oli 16 872 vuoden 2015 lopussa. Kaupungin pinta-ala on 104,38 neliökilometriä. Dammen pormestari on Gerd Muhle.
Damme sijaitsee Dümmerjärven (saksaksi Dümmer See) ja Dammer Berge-harjun välissä.
Dammessa sijaitsee neljä peruskoulua, yksi Hauptschule, yksi Realschule ja yksi lukio.
Vuonna 2006 pidetyissä kunnallisvaaleissa Saksan kristillisdemokraattinen unioni (CDU) sai 21 paikkaa 28:sta Dammen kunnanvaltuustossa. SPD sai viisi paikkaa ja FDP kaksi paikkaa. 
Dammen yhteistyökaupunki on Belgian Länsi-Flanderissa sijaitseva Damme. 
Kaupunginosat.
Damme muodostuu seuraavista kaupunginosista:
Bergfeine, Bergmark, Bexadde, Bokern, Borringhausen, Clemens-August-Dorf, Dalinghausen, Damme-Nord, Damme-Ort, Damme-West, Dümmerlohausen, Glückauf, Greven, Haverbeck, Hinnenkamp, Holte, Hüde, Klünenberg, Langenteilen, Neuenwalde, Nienhausen, Nordhofe, Oldorf, Ossenbeck, Osterdamme, Osterfeine, Reselage, Rottinghausen, Rüschendorf, Sierhausen, Südfelde, Wempenmoor, Wienerei
Titof

Titof (lyhenne nimestä Christophe, s. 5. lokakuuta 1973 Lunéville Meurthe-et-Moselle, Ranska), on ranskalaisen biseksuaalin pornonäyttelijän pseudonyymi. Hän on osallistunut yli 800 filmin valmistamiseen sitten uransa alkamisen, joka pornoelokuvissa tapahtui vuonna 1999.
Titofin biseksuaalisuus johdatti hänet näyttelemään niin heteropornon- kuin homopornonkin filmeissä.
Tavanomaisten pornogenreen kuuluvien elokuvien lisäksi Titof on toteuttan kaksi eräänlaista henkilökuvaa "Titouch" et "Titouch 2", joissa hän näyttelee niin aktiivista (top) kuin pasiivistakin (bottom) roolia. Hän on tullut erityisen tunnetuksi osallistumisestaan Hervé Didilisin neljään elokuvaan: "Christophe", "Titof, pompier en service", "Permission à Paris" sekä "Titof and the College Boys".
Pornoelokuvien ulkopuolella Titof on esiintynyt pienehköissä rooleissa elokuvissa "Pane mua" ja "Le Pornographe" (Bertrand Bonellon elova).
Palkinnot.
Hot d'Or -palkinto 2000: Paras eurooppalainen näyttelijä (tulokas).
St. Georgen puolustus

St. Georgen puolustus, myös Bakerin puolustus tai Birminghamin puolustus, on shakkiavaus, joka alkaa siirroilla
1.e4 a6
Brittiläinen kansainvälinen mestari Michael Basman on tutkinut paljon avauksen teoriaa ja myös nimennyt avauksen Pyhän Yrjön () mukaan.
St. Georgen puolustus on mustan kaikista vastauksista vasta yhdenneksitoista suosituin vastaus valkean 1.e4-siirtoon. Avaus on harvinainen huipputasolla. Ehkä kaikkein kuuluisin tämän avauksen peli käytiin vuonna 1980, kun Anthony Miles voitti hallitsevan maailmanmestarin Anatoli Karpovin mustilla käyttäessään St. Georgen puolustusta.
Valkean yleisin jatko on 2.d4, joka vahvistaa entisestään valkean sotilaskeskustaa.
Avauksen pääjatko on 1.e4 a6 2.d4 b5. Peli voi jatkua tästä esimerkiksi 3.RF3 Lb7 4.Ld3 e6 5.0-0 Rf6 tai 3.c4 e6 4.cxb5 axb5 5.Lxb5 Lb7.
Kim Herold

Kim Mikael Herold (s. 22. joulukuuta 1979) on suomalainen malli, laulaja ja lauluntekijä. Herold tuli julkisuuteen aluksi mallina. Hän nousi laajemmin tunnetuksi vuosina 2004–2008 toimineen Humane-yhtyeen keulakuvana ja laulajana. 
Keväällä 2008 Humane jäi tauolle ja Kim jatkoi soolouralla. Ensimmäinen soolosingle ”Social Butterfly” ilmestyi toukokuussa 2008 ja siitä tuli yksi kesän 2008 suurimmista hiteistä. Esikoisalbumi "DrunkSoberLoveMusic" julkaistiin 15. lokakuuta 2008. Toinen sooloalbumi "Easy Love" julkaistiin 5. lokakuuta 2011.
Herold julkaisi ensimmäisen suomenkielisen singlensä ”Kaikki okei” 17. tammikuuta 2014. Kappale oli ensimmäinen singejulkaisu Heroldin vuonna 2014 julkaistulta albumilta.
Herold on pelannut nuorena käsipalloa, jossa on voittanut myös juniorien Suomenmestaruuksia. Hän on kouluttautunut personal traineriksi vuonna 2010 ja harrastaa painia ja brasilialaista jujutsua. Herold avioitui vuoden 2019 elokuussa pitkäaikaisen tyttöystävänsä Pauliinan kanssa ja pariskunta sai kaksostytöt lokakuussa 2021.
Muuta.
Keväällä 2009 Herold kilpaili MTV3:n "Tanssii tähtien kanssa" -ohjelman neljännellä tuotantokaudella. Hän putosi kisasta parinsa Sanni Siuruan kanssa 19. huhtikuuta ja he sijoittuivat kisassa viidenneksi. Syksyllä 2013 Herold osallistui "Dancing on Ice" -ohjelman ensimmäiselle kaudelle, mutta joutui keskeyttämään kisan selkävaivojensa vuoksi. Herold osallistui keväällä 2019 televisiossa esitettyyn Selviytyjät Suomi -tosi-tv-ohjelmaan ja sijoittui siinä toiseksi. Herold osallistuu MTV3:llä syksyllä 2025 esitettävään Pirunpeli-realitypeliin.
Herold pelasi nuorena käsipalloa ja voitti junioreissa Suomen mestaruuksia. Hän lopetti lajin harjoittamisen muutettuaan ulkomaille 17-vuotiaana. Heroldin isä Marcus Herold ja setä Roy Herold olivat koripalloilijoita, jotka pelasivat myös Suomen miesten maajoukkueessa, ja myös toinen setä Ben oli kiinnostunut koripallosta.
Herold avioitui vuonna 2019 pitkäaikaisen tyttöystävänsä Pauliinan kanssa ja vuoden 2021 lokakuussa he saivat kaksostytöt.
Jotain pysyvää

Jotain pysyvää on suomalaisen laulaja-lauluntekijä Esa Elorannan kolmas albumi sooloartistina. Se julkaistiin vuonna 1998.
Kappaleet.
Sävellykset ja sanoitukset: Esa Eloranta, paitsi 4. Esa Eloranta ja Aki Louhela.
Yksi pyyntö – tuhat tarinaa

Yksi pyyntö – tuhat tarinaa on suomalaisen laulaja-lauluntekijä Esa Elorannan neljäs albumi sooloartistina. Se julkaistiin vuonna 2007.
Samana vuonna julkaistiin myös Elorannan ensimmäinen kirja, "Yksi pyyntö – tuhat tarinaa", joka sisältää levyn laulujen pohjalta kirjoitettuja novelleja.
Kappaleet.
Sävellykset ja sanoitukset: Esa Eloranta, paitsi 12. säv. Steve Earle.
Alexandre Pharamond

Alexandre Pharamond (20. lokakuuta 1876 – 4. maaliskuuta 1953) oli ranskalainen rugby union -pelaaja ja olympiavoittaja. Hän oli Ranskan rugbyjoukkueen kapteeni 1900-luvun alussa, muun muassa Pariisin olympialaisissa 1900, joissa Ranska voitti kultaa.
Kultakurkut

Kultakurkut oli suomalainen yhtye ja kvartetti, johon kuului ns. "raspikurkkuina" tunnetut Bablo, Esa Eloranta, Harri Marstio ja Eero Raittinen.
Historia.
Ensimmäiset keikkansa yhtye teki keväällä 2001 ja levytti loppuvuodesta 2001 tammikuun puolivälissä 2002 julkaistun "Kultakurkut"-albumin. Levy sisältää ryhmän jäsenten suurimpia menestyskappaleita uusina levytyksinä. Ainoa uusi kappale on Elorannan "Miljoona kilometriä", jolla Kultakurkut laulavat vuorotellen. Albumilla soittaa Raittisen levyiltä ja keikoilta tuttu yhtye, joka on myös säestänyt Kultakurkkuja heidän keikoillaan.
CD Guijuelo

Club Deportivo Guijuelo on jalkapalloseura, joka tulee Guijuelon kaupungista (Salamanca) Espanjasta. Joukkue pelaa tällä hetkellä Espanjan kolmanneksi korkeimmalla sarjatasolla Segunda División B:ssä.
Historia.
CD Guijuelo on perustettu vuonna 1974 ja sen ensimmäinen puheenjohtaja oli David Hernández Ingelmo.
Kaudella 1997-1998 joukkue pelasi ensimmäistä kertaa Segunda B:ssä. Siitä edespäin toistaiseksi joukkue on pelannut joko Segunda B:ssä tai Tercera Divisiónissa.
Joukkue on pelannut historiansa aikana kaikkiaan kolme kautta Segunda B:ssä ja kolme kautta Tercerassa.
Esa Latva-Äijö

Esa Antero Latva-Äijö (s. 2. joulukuuta 1965 Ähtäri) on suomalainen näyttelijä. Parhaiten hänet muistetaan Erkki Sepän roolista televisiosarjassa "Hovimäki" ja Anssi Korpelan roolista televisiosarjassa "Korpelan kujanjuoksu". Poliisisarjassa "Roba" Latva-Äijö on näytellyt Jukka Puustista. Lisäksi hän on näytellyt muun muassa elokuvissa "Akvaariorakkaus", "Lakeuden kutsu", "Vieraalla maalla", "95" sekä useissa televisiosarjoissa.
Latva-Äijö valmistui teatteritaiteen maisteriksi Tampereen yliopiston näyttelijäntyön laitokselta vuonna 1993. Hän on ollut kiinnitettynä Helsingin kaupunginteatterissa ja Tampereen teatterissa sekä vierailijana Suomen Kansallisteatterissa, Hämeenlinnan Teatterissa, Tampereen Työväen Teatterissa ja Pyynikin kesäteatterissa.
Esa Latva-Äijö on avoliitossa radiojuontaja Pauliina Puurilan kanssa.
Jocelyne Villeton

Jocelyne Villeton (o.s. Tranchant, s. 17. syyskuuta 1954 Vals-les-Bains, Ardèche, Ranska) on ranskalainen entinen kestävyysjuoksija, joka keskittyi maratonille.
Villeton saavutti pronssia maratonilla Rooman MM-kilpailuissa 1987 ajalla 2.32.53 portugalilaisen Rosa Motan ja neuvostoliittolaisen Zoja Ivanovan jälkeen. Stuttgartin EM-kilpailuissa 1986 hän sijoittui viidenneksi ajalla 2.35.17 ja Soulin 1988 olympialaisissa 19:nneksi ajalla 2.34.02. Maastojuoksun MM-kilpailuissa hän sijoittui 66:nneksi vuonna 1985.
Villeton voitti Ranskan mestaruuden 10 000 metrin juoksussa vuosina 1986–1987 sekä 25 kilometrin maantiejuoksussa vuonna 1991. Hän juoksi 10 000 metrillä Ranskan ennätyksen 33.11,69 vuonna 1986. Uransa parhaan ajan 32.51,37 hän juoksi vuonna 1988. Parhaan maratonaikansa 2.32.03 hän juoksi vuonna 1987.
Jean Collas

Jean Collas (3. heinäkuuta 1874 – 30. joulukuuta 1928) oli ranskalainen rugby union -pelaaja, köydenvetäjä ja olympiavoittaja. Hän edusti Ranskaa Pariisin olympialaisissa 1900 kahdessa lajissa: rugby unionissa hän voitti kultaa ja köydenvedossa hopeaa.
Semi-slaavilainen puolustus

Semi-slaavilainen puolustus on torjutun kuningatargambiitin muunnelma, jota kuvaavat siirrot
1.d4 d5
2.c4 c6
3.Rc3 Rf6
4.Rf3 e6
Avauksessa musta puolustaa d5-sotilastaan niin c- kuin e-sotilaallaankin. Semi-slaavilaisella puolustuksella on niin slaavilaisen puolustuksen kuin perinteisen torjutun kuningatargambiitinkin piirteitä. Musta saa avauksessa tukevan otteen d5-ruutuun, mutta kuningatarlähetin kehitys vaikeutuu.
Semi-slaavilaiseen puolustukseen voidaan päätyä myös muiden avaussiirtojen kautta. Valkean suosituimmat jatkosiirrot ovat 5.e3 ja Lg5. Muita vaihtoehtoja ovat 5.cxd5, Db3, Dc2 ja g3.
Enkhuizen

Enkhuizen on kunta ja kaupunki Pohjois-Hollannin provinssissa, Alankomaissa. Asukkaita kunnassa on 28 446 (1.2.2008) ja väestötiheys on 1 744/km². Kunnan pinta-ala on 116,42 neliökilometriä, josta vettä on 103,62 km².
Kunta muodostuu Enkhuizenin kaupungista sekä Oosterdijkin ja Westeinden kylistä.
Toyota TF104

Toyota TF104 oli itävaltalaisen Gustav Brunnerin suunnittelema auto, jolla Formula 1 -talli Toyota kilpaili kaudella 2004. Autoa ajoivat pääasiassa Cristiano da Matta ja Olivier Panis. Autossa oli Michelinin renkaat ja se käytti Esso:n poltto- ja voiteluaineita. Kausi sujui kuitenkin jälleen suurista odotuksista huolimatta heikosti. TF104:llä saavutettiin ainoastaan yhdeksän MM-pistettä. Toyota sijoittui valmistajien MM-sarjassa edelliskauden tapaan kahdeksanneksi.
Menestys kilpailuittain.
‡ – Japanin GP:ssä Briscoen oli tarkoitus ajaa harjoituksissa, mutta ne peruttiin huonon sään takia.
Reinfeld

Reinfeld on kaupunki Stormarnin piirikunnassa, Schleswig-Holsteinin osavaltiossa, Saksassa. Kaupunki kuuluu Hampurin metrolialueeseen. Asukkaita Reinfeldissa oli 31. joulukuuta 2007 8 467 ja väestötiheys oli 488 as/km². Kaupungin pinta-ala on 17,36 neliökilometriä. Reinfeldin pormestari on Gerhard Horn.
Kaupunki sijaitsee lähellä Bundesautobahn 1 -tietä (A1). Matkaa kaupungista Lyypekkiin on 15 kilometriä, Kieliin 67 km, Pohjanmerelle 115 km ja Hampurin keskustaan 53 km.
Kaupungin nähtävyyksiä ovat muun muassa kotiseutumuseo (), vuonna 1907 rakennettu raatihuone ja Matthias-Claudius-kirkko.
Kieronokkatylli

Kieronokkatylli ("Anarhynchus frontalis") on kurmitsoihin kuuluva lintu, jota esiintyy Uudessa-Seelannissa.
Koko ja ulkonäkö.
Kieronokkatyllin pituus on noin 20 senttimetriä. Linnun nokka on nimensä mukaan vino, sillä se on vääntynyt oikealle. Linnun väritys on valko-musta-harmaa.
Lisääntyminen.
Kieronokkatyllit matkaavat Uuden-Seelannin Eteläsaarelle, jotta pääsisivät pesimään jokisuistoihin, joiden rantakivikkoon pesä ja munat sulautuvat hyvin. Munia naaraat saavat 2–3; pesintä alkaa lokakuussa.
Rybka

Rybka on shakin kaupallinen tietokoneohjelma, jonka on kehittänyt kansainvälinen mestari Vasik Rajlich. Rybka voitti monia virallisia tietokoneshakkiturnauksia mukaan lukien shakkiohjelmien maailmanmestaruuden vuosina 2007, 2008, 2009 ja 2010. Nämä tulokset mitätöitiin vuonna 2011, kun kansainvälinen tietokonepeliyhdistys () hylkäsi Rybkan ja Rajlichin suoritukset tietokoneshakin maailmanmestaruuskilpailuissa ja asetti Rajlichin ikuiseen osallistumiskieltoon. ICGA:n mukaan Rajlich oli plagioinut Fruit- ja Crafty-ohjelmia. 
Rybka tukee sekä yksittäisiä että moniytimisiä suorittimia. 
Nimi.
Sana "rybka" merkitsee "pientä kalaa" tšekin kielessä (ja monissa muissa slaavilaisissa kielissä). Alexander Schmidt kysyi eräässä haastattelussa Vasik Rajlichilta, "Valitsitko nimen Rybka, koska ohjelma aina luiskahti käsistäsi kuin pieni kala?" Hän vastasi: "Nimestä Rybka puheenollen – olen pahoillani mutta se pysyy pienenä salaisuutenani."